31991R3880
L 365/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 3880/91 AL CONSILIULUI
din 17 decembrie 1991
privind comunicarea datelor statistice referitoare la capturile nominale ale statelor membre care practică pescuitul în Atlanticul de Nord-Est
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului pentru programul statistic,
întrucât administrarea resurselor de pescuit ale Comunității necesită date statistice precise și furnizate la timp privind capturile efectuate în Atlanticul de Nord-Est de navele de pescuit ale statelor membre;
întrucât convenția cu privire la viitoarea cooperare multilaterală în domeniul pescuitului în Atlanticul de Nord-Est, care a fost aprobată prin Decizia 81/608/CEE (3) și prin care s-a instituit Comisia pentru pescuit în Atlanticul de Nord-Est (CPANE) impune Comunității să-i furnizeze acesteia datele statistice disponibile pe care Comisia le-ar putea solicita;
întrucât avizul primit de la Consiliul Internațional pentru Explorarea Apelor Maritime (ICES), pe baza acordului de cooperare între ICES și Comunitate (4), va fi mai fiabil datorită datelor statistice disponibile privind activitatea flotei de pescuit comunitare;
întrucât convenția privind pescuitul și conservarea resurselor vii din Marea Baltică și Belts, care a fost aprobată prin Decizia 83/414/CEE (5) și prin care s-a instituit Comisia internațională pentru pescuit în Marea Baltică (IBSFC), impune Comunității să comunice respectivei Comisii toate datele statistice disponibile pe care aceasta le-ar putea solicita;
întrucât convenția privind conservarea somonului din Atlanticul de Nord, care a fost aprobată prin Decizia 82/886/CEE (6) și prin care s-a instituit Organizația pentru conservarea somonului din Atlanticul de Nord (NASCO), impune Comunității să furnizeze respectivei organizații informațiile statistice disponibile pe care aceasta le-ar putea solicita;
întrucât este necesar să se detalieze definițiile și descrierile utilizate pentru datele statistice referitoare la pescuit și la administrarea pescuitului în Atlanticul de Nord-Est,
ADOPTĂ PREZENTUL REGULAMENT:
Articolul 1
Fiecare stat membru va prezenta Oficiului Statistic al Comunităților Europene, denumit în cele ce urmează „Eurostat”, datele referitoare la capturile nominale anuale efectuate de navele înmatriculate în respectivul stat membru sau aflate sub pavilionul acestuia și care pescuiesc în Atlanticul de Nord-Est.
Datele despre capturile nominale includ totalitatea produselor de pescuit debarcate sau transbordate pe mare, sub orice formă, dar exclud cantitățile care, după captură, sunt aruncate înapoi în mare, consumate la bord sau folosite ca momeală. Producția de acvacultură este exclusă. Datele sunt înregistrate în echivalent de greutate în viu debarcată sau transbordată, rotunjită la tona cea mai apropiată.
Articolul 2
(1) Datele care trebuie comunicate se referă la capturile nominale din fiecare specie enumerată în anexa I, efectuate în zonele statistice de pescuit enumerate în anexa II și definite în anexa III.
(2) Datele referitoare la fiecare an calendaristic vor fi comunicate în termen de șase luni de la sfârșitul anului respectiv. Nu va fi solicitată nici o comunicare cu privire la combinațiile specie/zonă de pescuit pentru care nu s-a înregistrat nici o captură în cursul perioadei anuale luate în considerare. Datele referitoare la speciile care prezintă o importanță secundară într-un stat membru nu vor fi neapărat identificate în mod individual în documentele de expediere, dar pot fi prezentate sub formă agregată, cu condiția ca greutatea produselor astfel înregistrate să nu depășească 10 % din greutatea totală a capturilor efectuate în respectivul stat membru în cursul lunii luate în considerare.
(3) Lista speciilor și a zonelor statistice de pescuit, precum și descrierea acestor zone de pescuit și gradul autorizat de agregare a datelor pot fi modificate după procedura prevăzută la articolul 5.
Articolul 3
În lipsa unor dispoziții contrare adoptate în cadrul politicii comune de pescuit, orice stat membru este autorizat să folosească metode de eșantionare în vederea obținerii datelor despre capturi pentru acele părți din flota de pescuit pentru care obținerea de date complete ar necesita o aplicare excesivă a procedurilor administrative. Atât procedurile de eșantionare, cât și proporția din datele totale obținută prin asemenea metode vor fi expuse în detaliu de către statul membru în raportul prezentat în conformitate cu articolul 6 alineatul (1).
Articolul 4
Statele membre se vor achita de obligațiile ce le revin față de Comisie în conformitate cu articolele 1 și 2 comunicând datele pe un suport magnetic al cărui format este indicat în anexa IV.
Cu acordul prealabil al Eurostat, statele membre pot comunica datele sub altă formă sau pe alt suport.
Articolul 5
În cazul în care se face referire la procedura definită în prezentul articol, Comitetul permanent pentru statistică agricolă, denumit în cele ce urmează „comitetul”, va fi sesizat de către președinte, fie la inițiativa acestuia, fie la cererea reprezentantului unui stat membru.
Reprezentantul Comisiei va prezenta comitetului un proiect de măsuri. Comitetul își va da avizul în legătură cu acest proiect într-un termen pe care președintele îl poate stabili în funcție de urgența problemei, iar după caz, prin vot.
Avizul este consemnat în procesul-verbal; de asemenea, fiecare stat membru are dreptul să ceară ca poziția sa să fie consemnată în procesul-verbal.
Comisia acordă avizului dat de comitet cea mai mare importanță și informează comitetul în legătură cu modul în care a ținut seama de aviz.
Articolul 6
(1) În termen de douăsprezece luni de la intrarea în vigoare a prezentului regulament, statele membre vor prezenta Eurostat un raport detaliat privind metodele de stabilire a datelor referitoare la capturi, cu precizarea gradului de reprezentativitate și de fiabilitate a acestor date. În cooperare cu statele membre, Eurostat va stabili o sinteză a acestor rapoarte.
(2) Statele membre vor semnala Eurostat, în termen de trei luni, orice modificare adusă informațiilor comunicate în conformitate cu alineatul (1).
(3) În cazul în care din rapoartele metodologice vizate la alineatul (1) reiese că un stat membru nu este în măsură să îndeplinească de îndată condițiile prezentului regulament și că se impun modificări în ceea ce privește tehnicile de anchetă și metodologia, Eurostat poate stabili, în cooperare cu fiecare stat membru, o perioadă tranzitorie nu mai mare de doi ani, pe parcursul căreia programul care face obiectul prezentului regulament va fi dus la bun sfârșit.
(4) Rapoartele metodologice, măsurile tranzitorii, disponibilitatea și fiabilitatea datelor, precum și alte chestiuni pertinente legate de aplicarea prezentului regulament sunt examinate o dată pe an de către grupul de lucru competent al Comitetului pentru statistică agricolă.
Articolul 7
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 ianuarie 1992.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 1991.